TVD, 29.12.2010


Naslov: Gen energija se pripravlja za NEK 2

Napoved za  voditelja:

Medtem, ko se pri projektu TEŠ 6 zadnje čase vse bolj zatika, pa v se v Krškem že nekaj let pripravljajo na gradnjo drugega bloka jedrske elektrarne. To je poleg naložb v obnovljive vire glavna usmeritev drugega energetskega stebra Gen energije. Seveda odločitve o tem projektu vlada še ni sprejela, kljub temu dela potekajo, saj v Gen energijo želijo, da se o tem odločimo preudarno in ko bomo imeli pred sabo vse potrebne podatke o taki naložbi – dobre in slabe. Zagotovo bo to največja naložba pri nas, zato v Gen energiji ničesar ne prepuščajo naključju.

T- Iz Krškega: GORAN ROVAN /
X- Snemalec in montažer: Jože Grajžl /

V Gen energiji imajo zdaj zaposlenih 11 strokovnjakov, ki skrbijo zgolj za pripravo vseh potrebnih dokumentov in študij, na podlagi katerih se bomo lahko odločali za gradnjo drugega bloka jedrske elektrarne.

T- MARTIN NOVŠAK /
X- direktor Gen energije /

»Predvsem pa pripravljamo tiste študije, ki so potrebne za odločanje o izgradnji drugega bloka. V letošnjem letu smo dopolnili predvsem predinvesticijske zasnove, kjer smo seveda pogledali tudi ekonomski del, pogledali tudi možnosti financiranja in s tem pravzaprav pokazali, da je ta projekt zelo zanimiv za Slovenijo.«

V Gen energiji se še niso odločili, kakšna bi lahko bila moč nove nuklearke. Za zdaj so še vse opcije odprte. 

T- MARTIN NOVŠAK /
X- direktor Gen energije /

»Odvisno od soinvestitorjev seveda so moči lahko od 1200 MW do 1500. Gre za naložbo nekje med 3,5 do 5 milijard evrov. Seveda pa so možnosti financiranja predvsem v kombinaciji z lastniškimi viri, to je predvsem na eni strani lastni kapital, na drugi strani obveznice in pa en del kreditov.«

Gre res za veliko naložbo, ki bi jo po mnenju stroke lahko po dobri pripravili dokončali v desetih letih od sprejete odločitve. Kdaj pa bo prišlo do te, pa je težko napovedati, saj bodo o tem odločali drugi in ne strokovnjaki.

